ลิเบอร์ตี้เพิ่มทุนสำเร็จเงินกองทุน143.56 ล้านบาท
ลิเบอร์ตี้รอดตาย เพิ่มทุนสำเร็จเงินกองทุน 143.56 ล้านบาท สูงกว่าที่กฎหมายกำหนดขั้นต่ำไว้ที่ 30 ล้านบาท แต่ยังถูกคุมเหตุทำธุรกิจไม่เป็นไปตามกฎหมาย
12 ต.ค. 2553

ลิเบอร์ตี้รอดตาย เพิ่มทุนสำเร็จเงินกองทุน 143.56 ล้านบาท สูงกว่าที่กฎหมายกำหนดขั้นต่ำไว้ที่ 30 ล้านบาท แต่ยังถูกคุมเหตุทำธุรกิจไม่เป็นไปตามกฎหมาย 
แหล่งข่าวจาก สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า คปภ.ออกประกาศหรือโฆษณาการฝ่าฝืนหรือไม่ปฏิบัติตามกฎหมายว่าด้วยการประกันชีวิต เมื่อวันที่ 7 ต.ค.ที่ผ่านมา พบว่า บริษัทลิเบอร์ตี้ประกันภัย สามารถดำรงเงินกองทุนครบถ้วนตามกฎหมายแล้วเมื่อวันที่ 30 มิ.ย.2553 ที่ผ่านมา โดยมีเงินกองทุน 143.56 ล้านบาท สูงกว่าที่กฎหมายกำหนดไว้ที่ 30 ล้านบาท แต่เลขาธิการคปภ.ในฐานะนายทะเบียน ยังคงมีคำสั่งให้บริษัทลิเบอร์ตี้ประกันภัย หยุดรับประกันวินาศภัยเป็นการชั่วคราว จนกว่าจะมีคำสั่งเปลี่ยนแปลง   เนื่องจากบริษัทยังค้างจ่ายค่าสินไหมทดแทนให้แก่ผู้เอาประกันภัยหรือประชาชนเป็นจำนวนมาก  สำหรับ การดำเนินงานในช่วง 7 เดือนแรก มีเบี้ยรับรวม 58.29 ล้านบาท ลดลง 64.68% เมื่อเทียบกับงวดเดียวกันของปีก่อน
ขณะที่ บริษัทเอ.พี.เอฟ.อินเตอร์ เนชั่นแนล อินชัวรันส์ ยังไม่สามารถเพิ่มทุนได้ โดยเมื่อวันที่ 31 ก.ค.2553 เงินกองทุนยังต่ำกว่าที่กฎหมายกำหนด 277.68 ล้านบาท คปภ.ยังสั่งให้หยุดรับประกันวินาศภัยเป็นการชั่วคราว จนกว่าจะมีคำสั่งเปลี่ยนแปลง สำหรับ 7 เดือนแรกมีเบี้ยรับรวม  288.26  ล้านบาท เพิ่มขึ้น 158.10% เมื่อเทียบกับงวดเดียวกันของปีก่อน
แหล่งข่าวจากคปภ. กล่าวว่า  ด้านบริษัทประกันชีวิต ทางบริษัทสยามซัมซุงประกันชีวิต ได้ดำรงเงินกองทุนครบถ้วนตามกฎหมายแล้ว เมื่อวันที่ 31 ก.ค.2553 จำนวน 334.98 ล้านบาท จากที่กฎหมายขั้นต่ำกำหนดไว้ 50 ล้านบาท บริษัทสามารถรับประกันภัยได้ตามปกติ หลังจากที่ดำรงเงินกองทุนไม่ครบถ้วนตามกฎหมายเมื่อวันที่ 30 มิ.ย.2553 เป็นเงิน 115.97 ล้านบาท 
ด้านผลการดำเนินงาน 9 เดือนแรกของปี 2553 มีเบี้ยลูกค้ารายใหม่ 508.8 ล้านบาท เพิ่มขึ้น 52.5% มีเบี้ยรับรวมทุกประเภท 853.3 ล้านบาท เพิ่มขึ้น 33.5%
ขณะที่ บริษัทฟินันซ่าประกันชีวิต ยังไม่สามารถดำรงเงินกองทุนได้ตามกฎหมาย โดย ล่าสุด เมื่อวันที่ 31 ก.ค.2553 มีจำนวนเงินกองทุนขาดอยู่จำนวน 870.81 ล้านบาท ซึ่งลดลงจากเดือนมิ.ย.2553 ที่เงินกองทุนติดลบ 935.99 ล้านบาท  ยังคงอยู่ภายใต้การควบคุมของคณะกรรมการควบคุม ซึ่ง 8 เดือนแรกมีเบี้ยลูกค้ารายใหม่ 35.7 ล้านบาท ลดลง 73% เบี้ยต่ออายุ 867.2 ล้านบาท เบี้ยชำระครั้งเดียว 1.7 ล้านบาท รวมเบี้ยรับ 904.6 ล้านบาท ลดลง 16%